Avainsanat

Tiivistelmä



Avainsanat

1 Oikeudenkäyntimenettely - Asian selvittämistoimia koskevan pyynnön esittäminen sen jälkeen, kun suullinen käsittely on päätetty - Tutkittavaksi ottamisen edellytykset

(Yhteisöjen tuomioistuimen työjärjestyksen 59 artiklan 2 kohta ja 60 artikla)

2 Ennakkoratkaisukysymykset - Yhteisöjen tuomioistuimen toimivalta - Rajat - Kysymykset, joilla ei ilmeisestikään ole merkitystä, ja hypoteettiset kysymykset, joihin ei voida antaa hyödyllistä vastausta - Yhteisöjen tuomioistuimen toimivalta vastata kysymyksiin, jotka kansallinen tuomioistuin on esittänyt tutkiessaan kansallisen lainsäädännön sallimaa vahvistuskannetta

(ETY:n perustamissopimuksen 177 artikla)

3 Yhteisön oikeus - Soveltamisala - Taloudellisena toimintana harjoitettava urheilutoiminta kuuluu yhteisön oikeuden soveltamisalaan

(ETY:n perustamissopimuksen 2 artikla)

4 Henkilöiden vapaa liikkuvuus - Työntekijät - Perustamissopimuksen määräykset - Soveltamisedellytykset - Työsuhteen olemassaolo - Merkitystä ei ole sillä, että työnantaja ei ole yritys

(ETY:n perustamissopimuksen 48 artikla)

5 Henkilöiden vapaa liikkuvuus - Työntekijät - Perustamissopimuksen määräykset - Soveltamisala - Työnantajien välisiä taloudellisia suhteita sääntelevät oikeussäännöt, joilla vaikutetaan työntekijän työsuhteen ehtoihin, kuuluvat soveltamisalaan

(ETY:n perustamissopimuksen 48 artikla)

6 Henkilöiden vapaa liikkuvuus - Työntekijät - Sijoittautumisvapaus - Palvelujen tarjoamisen vapaus - Perustamissopimuksen määräykset - Soveltamisala - Urheilutoiminta - Rajat

(ETY:n perustamissopimuksen 48, 52 ja 59 artikla)

7 Henkilöiden vapaa liikkuvuus - Työntekijät - Perustamissopimuksen määräykset - Ulottuvuus - Rajoittaminen sillä perusteella, että EY:n perustamissopimuksen 128 artiklan mukaan yhteisön on pidettävä arvossa kansallisten ja alueellisten kulttuurien monimuotoisuutta, ei ole sallittua

(ETY:n perustamissopimuksen 48 artikla; EY:n perustamissopimuksen 128 artiklan 1 kohta)

8 Yhteisön oikeus - Periaatteet - Perusoikeudet - Yhdistymisvapaus - Yhdistymisvapaudella ei ole vaikutuksia siihen, onko urheiluliitoilla oikeus antaa määräyksiä, jotka voivat rajoittaa ammattiurheilijoiden vapaata liikkuvuutta

(Euroopan yhtenäisasiakirjan johdanto-osa; Euroopan unionista tehdyn sopimuksen F artiklan 2 kohta)

9 Yhteisön oikeus - Periaatteet - Toissijaisuusperiaate - Ulottuvuus - Toissijaisuusperiaatteen perusteella ei voida rajoittaa perustamissopimuksella yksityishenkilöille annettujen oikeuksien käyttämistä

10 Henkilöiden vapaa liikkuvuus - Työntekijät - Perustamissopimuksen määräykset - Soveltamisala - Muut kuin viranomaisten sääntelyt, joiden tarkoituksena on säännellä kollektiivisesti palkkatyötä, kuuluvat soveltamisalaan

(ETY:n perustamissopimuksen 48 artikla)

11 Henkilöiden vapaa liikkuvuus - Työntekijät - Yleisen järjestyksen tai turvallisuuden taikka kansanterveyden vuoksi perustellut rajoitukset - Sekä julkis- että yksityisoikeudelliset oikeussubjektit voivat vedota näihin perusteisiin

(ETY:n perustamissopimuksen 48 artikla)

12 Henkilöiden vapaa liikkuvuus - Työntekijät - Perustamissopimuksen määräykset - Soveltamisala - Urheiluliittojen määräykset, joissa määrätään ammattiurheilijoiden palkkatyön ehdoista, kuuluvat soveltamisalaan

(ETY:n perustamissopimuksen 48 artikla)

13 Henkilöiden vapaa liikkuvuus - Työntekijät - Perustamissopimuksen määräykset - Soveltamisala - Se, että jäsenvaltion kansalaisuuden omaava ammattiurheilija tekee työsopimuksen toisessa jäsenvaltiossa toimivan seuran kanssa tehdäkseen palkkatyötä tämän toisen jäsenvaltion alueella, kuuluu soveltamisalaan

(ETY:n perustamissopimuksen 48 artikla)

14 Henkilöiden vapaa liikkuvuus - Työntekijät - Urheiluliittojen määräykset, joiden mukaan toisessa jäsenvaltiossa toimiva työnantaja voi palkata ammattiurheilijan ainoastaan sillä edellytyksellä, että se maksaa urheilijan entiselle työnantajalle korvauksia, eivät ole perusteltuja

(ETY:n perustamissopimuksen 48 artikla)

15 Henkilöiden vapaa liikkuvuus - Työntekijät - Yhdenvertainen kohtelu - Urheiluliittojen määräykset, joilla rajoitetaan sellaisten ammattipelaajien, jotka ovat muiden jäsenvaltioiden kansalaisia, osallistumista tiettyihin kilpailuihin, eivät ole sallittuja - Rajoitus ei ole perusteltu

(ETY:n perustamissopimuksen 48 artikla)

16 Komissio - Toimivalta - Komissiolla ei ole toimivaltaa antaa takeita siitä, että tietty toiminta on perustamissopimuksen mukaista, paitsi jos tällainen toimivalta on komissiolle nimenomaisesti annettu - Komissiolla ei ole toimivaltaa hyväksyä perustamissopimuksen vastaista toimintaa

17 Ennakkoratkaisukysymykset - Tulkinta - Tulkintatuomion ajalliset vaikutukset - Takautuva vaikutus - Rajat - Oikeusvarmuus - Yhteisöjen tuomioistuimen harkintavalta

(ETY:n perustamissopimuksen 177 artikla)

Tiivistelmä

18 Suullisen käsittelyn päättämisen jälkeen esitetty asianosaisen pyyntö, joka koskee sitä, että yhteisöjen tuomioistuin määräisi asian selvittämistoimesta työjärjestyksensä 60 artiklan nojalla, voidaan hyväksyä vain silloin, kun se koskee tosiseikkoja, joiden vaikutus voi olla ratkaiseva, ja kun pyynnön esittäjä ei ole voinut vedota näihin seikkoihin ennen suullisen käsittelyn päättämistä.

19 Perustamissopimuksen 177 artiklan mukaisessa yhteisöjen tuomioistuimen ja kansallisten tuomioistuimien välisessä yhteistyössä yksinomaan kansallisen tuomioistuimen, jossa asia on vireillä ja joka vastaa annettavasta ratkaisusta, tehtävänä on kunkin asian erityspiirteiden perusteella harkita, onko ennakkoratkaisu tarpeen asian ratkaisemiseksi ja onko sen yhteisöjen tuomioistuimelle esittämillä kysymyksillä merkitystä asian kannalta. Jos esitetyt kysymykset koskevat yhteisön oikeuden tulkintaa, yhteisöjen tuomioistuimen on siten yleensä ratkaistava esitetyt kysymykset.

Oman toimivaltaisuutensa arvioimiseksi yhteisöjen tuomioistuimen on kuitenkin tutkittava ne olosuhteet, joiden vallitessa kansallinen tuomioistuin esitti ennakkoratkaisukysymyksen. Yhteistyön henki, jonka on vallittava ennakkoratkaisumenettelyssä, edellyttää, että kansallinen tuomioistuin ottaa omalta osaltaan huomioon yhteisöjen tuomioistuimelle uskotun tehtävän, jonka mukaan yhteisöjen tuomioistuimen on myötävaikutettava lainkäyttöön jäsenvaltioissa eikä annettava neuvoa-antavia lausuntoja yleisistä ja hypoteettisista kysymyksistä.

Ottaen huomioon tämän tehtävän yhteisöjen tuomioistuin ei voi vastata kansallisen tuomioistuimen esittämään ennakkoratkaisukysymykseen, jos on ilmeistä, että yhteisön oikeussäännön tulkitsemisella tai pätevyyden tutkimisella, joita kansallinen tuomioistuin on pyytänyt, ei ole mitään yhteyttä kansallisessa tuomioistuimessa käsiteltävän asian tosiseikkoihin tai kohteeseen tai jos kyseinen ongelma on luonteeltaan hypoteettinen, eikä yhteisöjen tuomioistuimella ole tiedossaan niitä tosiseikkoja ja oikeudellisia seikkoja, jotka ovat tarpeen, jotta se voisi antaa hyödyllisen vastauksen sille esitettyihin kysymyksiin.

Sellaisten kysymysten, jotka kansallinen tuomioistuin on esittänyt tutkiessaan vahvistuskanteen luonteisia kanteita, joilla pyritään estämään se, että vakavasti uhattuna olevaa oikeutta loukataan, minkä vuoksi nämä kanteet välttämättä perustuvat epävarmoihin seikkoihin, ja jotka kansallisen tuomioistuimen mukaan ovat sallittuja kansallisen lainsäädännön perusteella, on katsottava olevan objektiivisesti tarpeellisia kansallisen tuomioistuimen käsittelemän oikeudenkäyntiasian ratkaisemiseksi.

20 Urheilutoiminta kuuluu Euroopan yhteisön tavoitteet huomioon ottaen yhteisön oikeuden soveltamisalaan siltä osin, kuin toiminta on perustamissopimuksen 2 artiklassa tarkoitettua taloudellista toimintaa, jollaisena on pidettävä ammattijalkapalloilijoiden tai puoliammattilaisten toimintaa, koska he ovat palkkatyössä tai suorittavat palveluja vastiketta vastaan.

21 Työntekijöiden vapaata liikkuvuutta koskevien yhteisön oikeussääntöjen soveltamiseksi ei ole välttämätöntä, että työnantaja on yritys, vaan ainoa vaadittu edellytys on se, että kysymys on perustetusta työsuhteesta tai että on ilmaistu tahto perustaa työsuhde.

22 Tietyn alan työnantajien välisiä suhteita sääntelevät oikeussäännöt kuuluvat työntekijöiden vapaata liikkuvuutta koskevien perustamissopimuksen määräysten soveltamisalaan silloin, kun näiden oikeussääntöjen soveltaminen vaikuttaa työntekijöiden työsuhteen ehtoihin.

Näin on sellaisten oikeussääntöjen osalta, jotka sääntelevät pelaajasiirtoja jalkapalloseurasta toiseen, koska vaikka näillä oikeussäännöillä säännellään ensi sijassa seurojen välisiä taloudellisia suhteita, eikä niinkään seurojen ja pelaajien välisiä työsuhteita, työnantajana toimivien seurojen on maksettava korvauksia palkatessaan pelaajan toisesta seurasta, mikä vaikuttaa pelaajan mahdollisuuksiin löytää työtä ja niihin ehtoihin, joilla työtä tarjotaan.

23 Henkilöiden ja palvelujen vapaata liikkuvuutta koskevien yhteisön oikeussääntöjen vastaisena ei ole pidettävä sellaisia urheilu-alan säännöksiä tai käytäntöjä, joita on pidettävä perusteltuina sellaisista muista kuin taloudellisista syistä, jotka liittyvät tiettyjen kilpailujen erityiseen luonteeseen tai erityisiin puitteisiin. Näiden oikeussääntöjen soveltamisalaa ei kuitenkaan voida rajoittaa enempää, kuin mitä soveltamisalan rajoituksen varsinainen tavoite edellyttää, eikä tähän rajoitukseen siten voida vedota tietyn urheilutoiminnan sulkemiseksi kokonaisuudessaan pois perustamissopimuksen soveltamisalasta.

24 Perustamissopimuksen 48 artiklassa taattua työntekijöiden vapaata liikkuvuutta, joka on perusvapaus yhteisön järjestelmässä, ei voida rajoittaa yhteisön sen velvollisuuden perusteella, jonka mukaan yhteisön on pidettävä arvossa jäsenvaltioiden kulttuurien kansallista ja alueellista monimuotoisuutta silloin, kun se käyttää niitä rajoitettuja toimivaltuuksia, joita sille on annettu kulttuurin alalla EY:n perustamissopimuksen 128 artiklan 1 kohdassa.

25 Yhdistymisvapauden periaate, joka on vahvistettu ihmisoikeuksien ja perusvapauksien suojaamiseksi tehdyn yleissopimuksen 11 artiklassa ja joka pohjautuu jäsenvaltioiden yhteiseen valtiosääntöperinteeseen, on yksi niistä perusoikeuksista, joita yhteisöjen tuomioistuimen - myös Euroopan yhtenäisasiakirjan johdanto-osassa ja Euroopan unionista tehdyn sopimuksen F artiklan 2 kohdassa vahvistetun - vakiintuneen oikeuskäytännön mukaan suojataan yhteisön oikeudessa.

Ei voida kuitenkaan katsoa, että ammattiurheilijoiden vapaata liikkuvuutta rajoittavat urheiluliittojen määräykset olisivat tarpeen, jotta urheiluliitot, seurat ja pelaajat voisivat käyttää yhdistymisvapauttaan, tai että nämä määräykset olisivat tämän vapauden väistämätön seuraus.

26 Vaikka toissijaisuusperiaatetta tulkittaisiin laajasti siten, että sen mukaan yhteisön toimielinten puuttumisen urheilutoiminnan organisaatioon on rajoituttava vain välttämättömimpään, tällä periaatteella ei voi olla sellaista vaikutusta, että yksityisten liittojen vapaudella antaa urheilua koskevia määräyksiä rajoitettaisiin yksityishenkilöille perustamissopimuksella taattujen oikeuksien - kuten vapaan liikkuvuuden - käyttämistä.

27 Perustamissopimuksen 48 artiklaa ei sovelleta pelkästään viranomaisten toimintaan, vaan myös muunlaisiin sääntelyihin, joiden tarkoituksena on säännellä kollektiivisesti palkkatyötä.

Henkilöiden vapaan liikkuvuuden rajoitusten poistaminen jäsenvaltioiden välillä vaarantuisi, jos valtion toimeen perustuvien esteiden poistamisen vaikutus tehtäisiin tyhjäksi rajoituksilla, jotka aiheutuvat siitä, että yksityisoikeudelliset yhdistykset ja yhteenliittymät käyttävät oikeudellista itsemääräämisvaltaansa. Lisäksi jos perustamissopimuksen 48 artiklaa sovellettaisiin ainoastaan viranomaisten toimiin, tästä voisi seurata se, että sitä ei sovellettaisi yhdenmukaisesti, koska työsuhteen ehtoja säännellään eri jäsenvaltioissa toisinaan lain tai sitä alemman tasoisilla säännöksillä, toisinaan sopimuksilla tai muilla yksityisten oikeussubjektien tekemillä tai hyväksymillä oikeustoimilla.

28 Mikään ei estä sitä, että myös yksityiset oikeussubjektit vetoavat perustamissopimuksen 48 artiklassa sallittuihin yleistä järjestystä, yleistä turvallisuutta ja kansanterveyttä koskeviin perusteluihin silloin, kun näiden oikeussubjektien väitetään rajoittaneen henkilöiden vapaata liikkuvuutta. Näiden perustelujen ulottuvuus tai sisältö on sama siitä huolimatta, onko se sääntely, jonka perustelemiseksi ne esitetään, julkis- vai yksityisoikeudellinen.

29 Perustamissopimuksen 48 artiklaa sovelletaan urheiluliittojen määräyksiin, joissa määrätään ammattiurheilijoiden palkkatyön ehdoista.

30 Ainoastaan jäsenvaltion sisäisenä ja siten yhteisön oikeuden soveltamisalaan kuulumattomana ei voida pitää sellaista tilannetta, jossa ammattijalkapalloilija, joka on jäsenvaltion kansalainen, tekee työsopimuksen toisessa jäsenvaltiossa toimivan jalkapalloseuran kanssa työskennelläkseen tämän toisen jäsenvaltion alueella ja jossa hän siten hakee tosiasiallisesti tarjottua työtä perustamissopimuksen 48 artiklan 3 kohdan a alakohdassa tarkoitetulla tavalla.

31 Perustamissopimuksen 48 artiklan kanssa on ristiriidassa urheiluliittojen sellaisten määräysten soveltaminen, joiden mukaan ammattijalkapalloilija, joka on jäsenvaltion kansalainen, voi tehdä työsopimuksen toisessa jäsenvaltiossa toimivan seuran kanssa entisen seuransa kanssa tekemänsä sopimuksen voimassaoloajan päätyttyä ainoastaan sillä edellytyksellä, että uusi seura maksaa pelaajan entiselle seuralle siirtokorvauksen tai korvauksen pelaajan harjoittelusta tai kehittymisestä.

Vaikka nämä määräykset ovat samanlaisia kuin ne määräykset, joita sovelletaan pelaajasiirtoihin yhden jäsenvaltion sisällä, niillä rajoitetaan silti sellaisten pelaajien vapaata liikkuvuutta, jotka haluavat työskennellä toisessa jäsenvaltiossa, koska määräyksillä estetään pelaajia lähtemästä seurastaan tai tehdään seuran vaihtaminen vähemmän houkuttelevaksi vielä senkin jälkeen, kun heidän työsopimuksensa seuran kanssa on päättynyt.

Näitä määräyksiä ei voida pitää sopivana keinona sallittujen tavoitteiden saavuttamiseksi eli esimerkiksi seurojen välisen taloudellisen ja urheilullisen tasapainon säilyttämiseksi tai uusien kykyjen etsimisen tai nuorten pelaajien kouluttamisen tukemiseksi, koska

- kyseisillä määräyksillä ei estetä sitä, että rikkaimmat seurat palkkaavat parhaat pelaajat, eikä sitä, että käytettävissä olevien varojen määrä on ratkaiseva tekijä urheilutoiminnassa ja että seurojen välinen tasapainotila on tämän vuoksi jo nyt huomattavasti muuttunut;

- näissä määräyksissä tarkoitettujen korvausten saaminen ei ole varmaa ja ennustettavaa, eikä korvausten suuruus määräydy missään tapauksessa seuroille aiheutuneiden todellisten koulutuskustannusten mukaan;

- samat tavoitteet voidaan saavuttaa vähintäänkin yhtä tehokkaasti muilla keinoilla, joilla ei rajoiteta työntekijöiden vapaata liikkuvuutta.

32 ETY:n perustamissopimuksen 48 artiklan kanssa on ristiriidassa urheiluliittojen sellaisten määräysten soveltaminen, joiden mukaan jalkapalloseurat saavat käyttää otteluissa, jotka pelataan kyseisten urheiluliittojen järjestämissä kilpailuissa, ainoastaan tiettyä määrää sellaisia ammattipelaajia, jotka ovat muun kuin kyseisen jäsenvaltion kansalaisia.

Kyseiset määräykset ovat sen periaatteen vastaisia, jonka mukaan kaikki kansalaisuuteen perustuva syrjintä työsopimusten tekemisessä sekä palkkauksessa ja muissa työehdoissa on kiellettyä; tämän osalta sillä ei ole merkitystä, että nämä määräykset eivät koske kyseisten pelaajien työhön ottamista, jota ei ole rajoitettu, vaan seurojen mahdollisuutta käyttää näitä pelaajia virallisissa otteluissa; koska näihin otteluihin osallistuminen on ammattipelaajan toiminnan olennainen tarkoitus, on ilmeistä, että määräyksellä, jolla rajoitetaan otteluihin osallistumista, rajoitetaan myös kyseisen pelaajan työnsaantimahdollisuuksia.

Näitä määräyksiä, jotka eivät koske ainoastaan sellaisia erityisiä otteluita, joissa ovat vastakkain maitaan edustavat maajoukkueet, vaan kaikkia jalkapalloseurojen välisiä virallisia otteluita, ei voida perustella muilla kuin taloudellisilla syillä, jotka koskevat ainoastaan urheilua sinänsä, kuten seuraavilla syillä: tarkoituksella säilyttää jokaisen seuran perinteinen yhteys tiettyyn maahan, koska jalkapalloseuran ja sen jäsenvaltion, jossa seura toimii, välinen yhteys ei ole erottamaton osa urheilutoimintaa; tarpeella kouluttaa riittävä määrä kotimaisia pelaajia, jotta maajoukkueilla olisi käytettävissä korkeatasoisia pelaajia jokaiselle joukkueen pelipaikalle, koska vaikka maajoukkueissa saavat pelata vain sellaiset pelaajat, joilla on kyseisen maan kansalaisuus, näiden pelaajien ei ole välttämättä pelattava tämän maan sarjoissa pelaavissa seuroissa; seurojen välisen urheilullisen tasapainon säilyttämisellä, koska millään määräyksellä ei estetä rikkaimpia seuroja palkkaamasta parhaita kotimaisia pelaajia, mikä vaarantaa yhtä lailla seurojen välisen urheilullisen tasapainon.

33 Komissiolla ei ole toimivaltaa antaa takeita siitä, että tietty toiminta on perustamissopimuksen mukaista, paitsi jos tällainen toimivalta on komissiolle nimenomaisesti annettu, eikä sillä ole missään tapauksessa toimivaltaa hyväksyä perustamissopimuksen vastaista toimintaa.

34 Kun yhteisöjen tuomioistuin käyttää sille perustamissopimuksen 177 artiklassa annettua toimivaltaa ja tulkitsee jotain yhteisön oikeussääntöä, se selventää ja täsmentää, millaisena tämän oikeussäännön merkitys ja ulottuvuus on ymmärrettävä tai olisi pitänyt ymmärtää ja millaisena sitä olisi pitänyt soveltaa heti tämän oikeussäännön voimaantulosta lähtien. Tämän vuoksi kansallinen tuomioistuin voi soveltaa ja sen on sovellettava näin tulkittua oikeussääntöä myös oikeussuhteisiin, jotka ovat syntyneet tai on perustettu ennen tulkintapyyntöä koskevaa tuomiota, jos lisäksi kaikki sellaiset edellytykset täyttyvät, joiden perusteella voidaan panna vireille kyseisen oikeussäännön soveltamista koskeva oikeudenkäyntiasia toimivaltaisissa tuomioistuimissa.

Yhteisöjen tuomioistuin voi ainoastaan poikkeuksellisesti todeta, että yhteisön oikeusjärjestykseen sisältyvän oikeusvarmuuden periaatteen nojalla on rajoitettava sellaisten henkilöiden, jota asia koskee, mahdollisuutta vedota yhteisöjen tuomioistuimen tulkitsemaan oikeussääntöön hyvässä uskossa perustettujen oikeussuhteiden riitauttamiseksi. Ainoastaan yhteisöjen tuomioistuin voi tehdä tällaisen rajoituksen, ja se on tehtävä siinä samassa tuomiossa, jossa yhteisöjen tuomioistuin lausuu tulkintapyynnöstä.

Eri jäsenvaltioissa toimivien seurojen välisiin pelaajasiirtoihin sovellettavien urheiluliittojen määräysten erityispiirteet ja se seikka, että näitä tai näitä vastaavia määräyksiä on sovellettu myös samaan kansalliseen liittoon kuuluvien seurojen välisiin pelaajasiirtoihin ja pelaajasiirtoihin samassa jäsenvaltiossa toimiviin eri liittoihin kuuluvien seurojen välillä, ovat voineet aiheuttaa epätietoisuutta siitä, ovatko nämä määräykset yhteisön oikeuden mukaisia, minkä vuoksi oikeusvarmuuteen liittyvien pakottavien syiden vastaista olisi, että sellaiset oikeudelliset tilanteet, joiden vaikutukset ovat jo päättyneet, riitautettaisiin jälkikäteen.

Tämän vuoksi yhteisöjen tuomioistuimen on annettava sellainen ratkaisu, jonka mukaan ETY:n perustamissopimuksen 48 artiklan välittömiin oikeusvaikutuksiin ei voida perustaa vaatimuksia, jotka koskevat sellaisia siirtokorvauksia tai sellaisia pelaajan harjoittelusta tai kehittymisestä maksettavia korvauksia, jotka on jo maksettu tämän tuomion, jossa kyseiset määräykset katsotaan yhteisön oikeuden vastaisiksi, julistamispäivään mennessä tai jotka on maksettava sellaisten sitoumusten täyttämiseksi, jotka ovat syntyneet ennen tätä päivää, paitsi jos kyseiset oikeussubjektit ovat nostaneet kanteen tai tehneet vastaavan vaatimuksen sovellettavan kansallisen oikeuden mukaisesti ennen tätä päivää.